作者:方千里
標題:風流子
內容:河梁攜手別，臨歧語，共約踏青歸。自雙燕再來，斷無音信，海棠開了，還又參差。料此際，笑隨花便面，醉騁錦障泥。不憶故園，粉愁香怨，忍教華屋，綠慘紅悲。舊家歌舞地，生疏久，塵暗鳳縷羅衣。何限可憐心事，難訴歡期。但兩點愁蛾，才開重斂，幾行清淚，欲制還垂。爭表為郎憔悴，相見方知。